Stanley Betrian

Stanley Mario Betrian (☆ 1 di novèmber 1951 na Kòrsou) ta un polítiko di Kòrsou. E tabata e promé minister di Kòrsou ku a liderá un gabinete interino for di 29 di sèptèmber te ku 31 di desèmber 2012.

 Bida i karera 
Stanley Betrian a nase riba 1 di novèmber 1951 komo yu di Oscar Betrian, polítiko i pa añanan largu lider di frakshon di PNP. El a kompleta HTS na Eindhoven i a studia derecho na Universidat Katóliko di Nijmegen. Betrian a traha na Banko Sentral di Antias Hulandes for di 1984 te ku 1992; promé komo hurista i desde 1986 komo direktor ehekutivo. 

 Politika 
E tabata diputado di Finansa di Kolegio Ehekutivo di Teritorio insular di Kòrsou di 1993 te ku 1994. Entre 1994 i 2000 el a okupá e funshon di gezaghebber di Kòrsou.Profiel Stanley Mario Betrian, Versgeperst.com, 30 di sèptèmber 2012 Seguidamente el a fungi komo presidente di  Stichting Implementatie Privatisering (StIP), Antilliaanse Medefinancieringsorganisatie (AMFO) i SER Kòrsou.

Despues di e retiro di gabinete Gerrit Schotte riba 3 di ougùstùs 2012, parlamento di Kòrsou a keda ofisialmente disolbí i elekshon nobo konvoká pa 19 di òktober di e mesun aña. Un mayoria den e parlamento a pidi gobernador Frits Goedgedrag pa nombra un gobièrnu interino. Gobernador ta nombra Dito Mendes komo formador. Riba su konseho, e gobernador interino, Adèle van der Pluijm-Vrede (Goedgedrag tabata den eksterior pa kuido médiko) a aseptá Schotte su renunsia, ku el a presentá na ougùstùs, i a nombra e polítiko independiente Betrian komo promé minister interino. Schotte a kualifiká e proseder aki komo 'gòlpi di estado' i tabata nenga di bandoná su puesto. E ora ei el a sera su mes ku su ministernan den Fort Amsterdam, e sede di gobièrnu di Kòrsou. Betrian a reakshoná dor di bisa ku e lo bai traha i no mester di e kamber di trabou di Schotte pa hasi esei.

Dia 30 di sèptèmber 2012 Betrian a huramentá komo promé minister di Kòrsou. Den su gabinete interino el a okupa simultaneamente e puesto di minister di Hustisia. Dia 31 di desèmber 2012, susesor di gabinete Betrian tabata e gabinete apolítiko (zakenkabinet) bou di promé minister Daniel Hodge.

Na 2018 Betrian a bira direktor ministerial i supervisor (MRT) pa minister Suzy Camelia-Römer, guiando e kambionan den kuido riba e isla. Esaki tabata inkluí e Curaçao Medical Center. Na 2020 a surgi konmoshon tokante e fakturanan pagá na MRT. Ora ku na 2022 e hospital a resulta di tin problema finansiero grandi, minister Javier Silvania a señala entre otro Camelia-Römer i Betrian komo esunnan kulpabel di e problemátika ront di e hospital. Algu ku Betrian a refutá.



Kòrsou
Category:Polítiko di Kòrsou
Category:Premier di Kòrsou